kardosdrur/scandi-wiki huggingface dataset:
Rage Against the Machine

Rage Against the Machine, også kendt som RATM, er et amerikansk rap metal band fra Los Angeles, Californien. Bandet blev dannet i 1991 og består af rapper/forsanger Zack de la Rocha, bassist og støttevokalist Tim Commerford, guitarist Tom Morello og trommeslager Brad Wilk. De fik inspiration fra tidlig heavy metal instrumentering, samt rap navne som Afrika Bambaataa, Public Enemy, Beastie Boys og det hollandske crossover band Urban Dance Squad.

Rage Against the Machine er kendt for deres radikale tekster, der har placeret bandet på USA's yderste venstrefløj. Bandet har endvidere haft en høj politisk aktivistisk profil, og har ført en række kampagner, bl.a. til fordel for underbetalte fabriksarbejdere og imod krigen i Irak. Deres hang til protester blev særligt tydelig i 1996, da bandet skulle spille i tv-udsendelsen Saturday Night Live. Her forsøgte de at gennemføre showet med to omvendte amerikanske flag spændt fast på deres forstærkere, som et antipatriotisk symbol. Desuden er de gået aktivt ind i politiske sager, f.eks. modstanden mod fængslingen af den amerikanske indianeraktivist Leonard Peltier og fængslingen mod Black Panther-aktivisten Mumia Abu-Jamal.

Bandet gik i opløsning i oktober 2000 efter fire studiealbum. Bandets medlemmer bortset fra Zack de la Rocha spillede herpå blandt andet sammen med Chris Cornell i Audioslave, som dog gik i opløsning i 2007 kort før gendannelsen af Rage Against the Machine. Rocha var temmelig tavs i årene efter år 2000, men startede i 2008 sit musikprojekt One Day as a Lion. På verdensplan har bandet solgt 16 millioner album.

Biografi

Historie 
Rage Against The Machine har igennem deres ni år lange eksistens udgivet fire albums. Gruppen var fra start meget politisk, hvilket tydeligt kan ses i alle deres tekster, hvor kritikken blandt andet rettes mod den amerikanske højrefløj. Deres radikale venstre-fløjspolitiske holdninger bliver også udtrykt ved utallige interviews og bandets deltagelse i politiske protester (demonstrationer mm.). Forsanger Zack de la Rocha, har en meget speciel vokal, som kan karakteriseres som en aggressiv rap-vokal, inspireret af blandt andet Chuck D fra Public Enemy.

Tre af de fire medlemmer (Tom Morello, Tim Commerford og Brad Wilk) tog i 2001 med den tidligere Soundgarden forsanger, Chris Cornell og dannede bandet Audioslave der udgav deres første album af samme navn i 2002, og siden har udgivet album "Out Of Exile" i maj 2005 og "Revelations" i 2006, men er nu opløst.

Rage Against The Machine blev opløst i år 2000, efter af forsangeren Zack de la Rocha havde udtalt: I feel that it is now necessary to leave Rage because our decision-making process has completely failed. It is no longer meeting the aspirations of all four of us collectively as a band, and from my perspective, has undermined our artistic and political ideal.

Den 22. januar 2007 blev det bekræftet at Rage Against The Machine var blevet genforenet, og det resulterede i 49 koncerter verden over.

Diskografi

Albums

Referencer

Eksterne henvisninger 

Alternative metal-grupper fra USA
Rapcoregrupper
Musikgrupper fra 1991
Ørðavík

Ørðavík (før Øravík) er en gammel færøsk landbrugsbygd, 7 km syd for Tvøroyri på Suðuroy. Fra bygden går der en landevej mod nordvest, forbi tingstedet, og videre til Fámjin.
To gårde er stadig i drift med hovedsagelig kvæg og fåreavl. Suðuroys vejvæsen har administration og værksteder i bygden.

Ørðavík ligger ved bugten Ørðavík på sydsiden af Trongisvágsfjørður. I bugten syd for Ørðavík, i Tjaldavík, ligger den 7,5 hektar store holm Tjaldavíkshólmur, en af Færøernes 11 holme. Det var her ved Tjaldavík, tingfolkene havde deres teltplads, (tjald-telt)
Fra Ørðavík går Hovstunnelen mod syd. Tunnelen blev indviet den 20. oktober 2007. Tunnelen afløste den gamle fjeldvej "Hovsegg", som blev taget i brug i 1950'erne.

Der er ca. 5 minutters kørsel til færgehavnen Krambatangi, 7 minutter til Tvøroyri og 10 minutter til Vágur.

Historie 
2 km vest for Ørðavík, ligger Suðuroys tingsted eller várting Uppi millum Stovur, hvor stridigheder blev løst ved dom, og hvor nye love fra Tórshavn blev offentliggjort.

Sydøst for bygden i nærheden af det nuværende fyrtårn lå øens rettersted, Galgin, hvor de dødsdømte blev hængt.
 1629 3 sørøverskibe fra Algeriet hærger bl.a. Ørðavík.
 1656 lykkedes det Suðuroy-præsten Jacob Christensen Klinte at etablere en krambod i Punthavn nær Ørðavík, så folk fra øen ikke skulle ro den farefulde vej til Tórshavn for at handle, men da indbyggerne fortsat handlede med udenlandske smuglerfartøjer, måtte kramboden lukke efter kort tid.
 1733 Ved Oyrnafjall mellem Ørðavík og Trongisvágur forsøger et engelsk mineselskab at udvinde kul, men må opgive året efter.
 1765 11. august forulykker en båd fra Ørðavík på fiskeri, og de tre ombordværende omkommer.
 1807 På et folkemøde i Ørðavík opfordrer Nólsoyar Páll til at bryde danskernes handelsmonopol og selv hente fragt i udlandet.
 1870 Tingstedet Suðuroy, som i 1808 blev flyttet til Hvalba, flyttes tilbage til Ørðavík.
 1895 Tingstedet flyttes til Tvøroyri.
 1930 15. december forulykker en båd fra Ørðavík med 5 mand.
 1966 Ørðavík får et bønhus.
 2006 23. januar foretages de første sprængninger til tunnellen mellem Ørðavík og Hov.
 2007 17. juni indvies den 2.437 m lange Hovstunnelen, der afløste den 9 km lange vej "Hovsegg", som gik over fjeldet til Hov.

Galleri 

Byer på Færøerne
Suðuroy
Hvalbugter i Færøerne
Ukonventionel olie

Ukonventionel olie eller ikke-konventionel olie er en fællesbetegnelse for olietyper, der udvindes på en anderledes måde end ved traditionelle olieboringer.

I dag, 2010, er alle metoderne mindre effektive end den traditionelle boremetode, og de fleste typer er mere forurenende. 

De væsentligste ukonventionelle olietyper er tjæresand og olieskifer.

I dag udgør ukonventionel olieproduktion omkring 1,5% af verdens samlede olieproduktion. Især Canada har meget store lagre af olieskifer. Hvis oliepriserne stiger tilstrækkeligt vil det kunne svare sig at udvinde disse lagre. Lagrene lægger derfor et loft over hvor høj olieprisen kan være over længere tid.

Olieudvinding
Olieskifer

Olieskifer er en af de væsentligste kilder til ukonventionel olie, i dette tilfælde kaldet 'skiferolie'. 
Olieskifer er en skifersten, der indeholder nok kerogen til, at der kan udvindes råolie ved opvarmning. 
Kerogenen i olieskifer kan konverteres til olie gennem den kemiske proces pyrolyse. Ved pyrolysen bliver olieskiferen opvarmet til 500 °C i et lufttomt rum, og kerogenen vil skille sig ud.

I naturen vil olieskifer, der begraves tilstrækkeligt dybt, danne råolie. Den kaldes så for en kildebjergart. Olieskifer der kan producere olie (naturligt eller industrielt) er umoden, olieskifer der er i gang med at danne olie er moden, og skifer der ikke længere kan danne olie er overmoden. 

Under 2. verdenskrig udvandt Sverige råolie fra olieskifre til bl.a. flyverbenzin, der var nødvendigt for at opretholde den svenske neutralitet.

Skifer
Geologisk aflejring
Ole Wæver

Ole Wæver (født 17. september 1960) er ph.d. i statskundskab og professor i International Politik ved Institut for Statskundskab, Københavns Universitet.
Han er knyttet til begrebet sikkerhedsliggørelse.

Ole Wæver er medlem af redaktionen for European Journal of International Affairs, International Studies Perspectives, Cambridge Review of International Affairs og adskillige andre internationale tidsskrifter og bogserier. Han har desuden været ansvarshavende redaktør for Tidsskriftet Politik, udgivet ved Institut for Statskundskab, København.

I 2019 kom Wæver i videnskabelig polemik med to internationale forfattere der i en artikel spurgte "Er teorien om sikkerhedsliggørelse racistisk".
I et svar anklagede han artiklen for at være grundlæggende og systematisk fejlbehæftet.

Wæver modtog Carlsbergfondets forskningspris i 2012.
Han er medlem af Videnskabernes Selskab.

Forfatterskab 
Blandt væsentlige bogudgivelser kan nævnes:
 Barry Buzan og Ole Wæver, Regions and Powers: The Structure of International Security, Cambridge University Press 2003.
 Barry Buzan, Ole Wæver, and Jaap de Wilde, Security: A New Framework for Analysis, Boulder CO: Lynne Rienner Publishers 1998.
 Concepts of Security, Forlaget Politiske Studier 1997.

Referencer 

International politik-teoretikere
Ansatte ved Københavns Universitet
Politologer fra Danmark
Medlemmer af Videnskabernes Selskab
Faglitterære forfattere fra Danmark
Dansksprogede forfattere fra Danmark
Personer i Kraks Blå Bog
John Forbes Nash

John Forbes Nash, Jr. (født 13. juni 1928, død 23. maj 2015) var en amerikansk matematiker. Hans arbejde inden for spilteori, differentialgeometri og partielle differentialligninger har givet indsigt i nogle af de faktorer, der styrer begivenhederne i komplekse systemer i hverdagslivet. Hans teorier bruges i dag inden for økonomi, datalogi, evolutionær biologi, kunstig intelligens, politik og militær teori.

Han modtog Nobelprisen i økonomi i 1994 sammen med Reinhard Selten og John Harsanyi for sit fundamentale bidrag til økonomisk spilteori. I 2015 modtog han sammen med Louis Nirenberg Abelprisen, der ofte omtales som matematikkens Nobelpris.

Liv og karriere 
Nash kom til Princeton University i 1948 og genopfandt samme år spillet hex. Hans ph.d.-afhandling fra Princeton var et 28-siders skrift om ikke-kooperativ spilteori, der indeholdt definitionen af og en oversigt over kernebegrebet Nash-ligevægt - som er den ligevægt, der opstår i spilsituationer, når alle spillere opfører sig optimalt, givet de andre spilleres adfærd. 

Nash led af paranoid skizofreni, hvilket var årsagen til at han flere gange var tvangsindlagt på psykiatriske hospitaler.

I 1978 blev Nash tildelt John von Neumann-prisen, den førende pris inden for operationsanalyse, for sit arbejde. Han delte prisen med Carlton E. Lemke. 

I 1994 modtog han Nobelprisen i økonomi sammen med Reinhard Selten og John Harsanyi "for deres banebrydende analyse af ligevægte inden for spilteori".

I 2015 modtog han sammen med Louis Nirenberg den prestigefyldte norske Abelpris, der tildeles fremragende matematikere,  for "slående og fruktbare bidrag til teorien for ikkelineære partielle differensialligninger og deres anvendelser i geometrisk analyse".

Nash omkom i en trafikulykke den 23. maj 2015, sammen med sin kone Alicia, i delstaten New Jersey.

Populærkultur 
Filmen Et smukt Sind  er inspireret af Nashs liv og skizofreni. Den blev godt modtaget af kritikerne, men er blevet kritiseret for sin ukorrekte skildring af nogle aspekter af hans liv, især hans "anden familie" og en søn født uden for ægteskab. Imidlertid har filmskabere erklæret, at filmen ikke var ment som en bogstavelig gengivelse.

Eksterne henvisninger og kilder

Fodnoter

Henvisninger 

 Abelprisens hjemmeside om Abelprisvinderne 2015
 

Matematikere fra USA
Nobelprismodtagere i økonomi
Nobelprismodtagere fra USA
Omkomne ved trafikulykker i USA
Modtagere af Abelprisen
Ansatte ved Massachusetts Institute of Technology
Grim Fandango

Grim Fandango er et adventurespil af LucasArts fra 1998, som finder sted i et film noir-univers bygget på en Mayamytologi, hvori de døde i fire år skal rejse gennem ni underverdener. Jo bedre liv de har ført des mere behagelig rejse.

Hovedpersonen Manuel Calavera sælger rejser gennem underverdenerne, da han opdager korruption i organisationen.

Spillet lægger stor vægt på at opnå den rette noirstemning igennem design og musik. Der er hyppige henvisninger til film såsom Casablanca.

Spillet er skrevet af spildesigneren Tim Schafer, som der blandt andet også står bag det nyere spil Psychonauts og Brutal Legend. Historien i spillet består af 7.000 linjers stemmelagt dialog.

Eksterne henvisninger 
 
Lucas Arts
Grim Fandango fan site

Computerspil fra 1998
Adventurespil
Windows-spil
LucasArts-spil
SimCity

SimCity er et populært computerspil inden for genren af økonomiske simulationsspil, hvor man skal overtage rollen som borgmester og opbygge en by. Det var til at starte med et værktøj til at lave spil med. 

Spillet er oprindeligt designet til Commodore 64 af Will Wright i 1985, men blev ikke udgivet før fire år senere. Senere blev det en del af virksomheden Maxis, som blev opkøbt af EA Games. Det handler herefter om at vækste og vedligeholde byen, forbedre borgernes levevilkår, undgå katastrofer og selvfølgelig holde borgmesterens (dig) popularitet blandt borgerne i top. 

Spillet er udviklet af Maxis, der også står bag The Sims.

Efterfølger og pakker 
 SimCity
 SimCity 2000
 SimCity 64
 SimCity 3000
 SimCity 4
 SimCity 4: Rush Hour
 SimCity DS
 SimCity Societies
 SimCity Societies: Destinations
 SimCity DS 2
 SimCity Creator
 SimCity 2000 Special Edition
 SimCity 3000 Unlimited
 SimCity 4 Deluxe Edition
 The SimCity Box
 SimCity Classic
 Simcity Deluxe Iphone
 Simcity Iphone
 SimCity SNES
 SimCity 64
 Lincity
 Sim City: The Card Game
 SimCity (2013) 
 SimCity - Cities of Tomorrow (Fremtidsbyer)

Links 
 SimCity.com 
 SimCity Central 
 Download Sim City 2000

Referencer 

Computerspil fra 1989
Økonomiske simulationsspil
Commodore 64-spil
DOS-spil
The Sims

The Sims er et computerspil udviklet af Maxis, der udover The Sims er kendt for SimCity. I The Sims skal man styre sine personer i sin egen familie, og bl.a. opbygge huset og sørge for alle de hårde pligter i dagligdagen.

Der er mange sjove detaljer i spillet. F.eks. kan man flere steder i spillet finde ting, der blot er lavet for at drille Maxis' direktør, Will Wright. Eksempelvis en spillemaskine, hvor man skal slå Will Wright, når han stikker hovedet op af hullerne.

Man kan downloade objekter fra internettet og lægge dem direkte ind i sit spil. Det er også muligt at købe udvidelsespakker til spillet. I hver pakke er der normalt et nyt sted man kan besøge og ca. 125 nye genstande som for eksempel tøj, møbler, frisurer og jobmuligheder.

Der er i alt fire The Sims-grundpakker (The Sims, The Sims 2, The Sims 3 og The sims 4( er ikke Udviklet af Maxis)) med tilhørende udvidelsespakker. The Sims 4 udkom i Efteråret 2014.

Udvidelser 
 The Sims: Livin' It Up – I USA The Sims: Livin' Large. Denne udvidelsespakke indeholder hovedsageligt flere ting (møbler, byggebjekter og tøj) til Simmerne. Sælges sammen med grundspillet som "The Sims Deluxe Edition".
 The Sims: House Party. Denne udvidelsespakke fokuserer på at arrangere forskellige former for fester, såsom gallafester og karneval.
 The Sims: Hot Date. Her gælder det om at date. Udvidelsen introducerer en ny bydel med restauranter og butikker.
 The Sims: On Holiday, – I USA The Sims: Vacation. Simmerne kan nu holde ferie på ferieøen.
 The Sims: Unleashed. Med denne udvidelse kan man tilføje kæledyr (hunde og katte) til Sim-familierne. Simmerne bliver også i stand til at dyrke grøntsager i deres haver. Nabolaget udvides med "den gamle bydel".
 The Sims: Superstar. Udvidelsen introducerer "Studiebyen", hvor Simmerne kan gøre karriere som fotomodel, skuespiller eller sanger.
 The Sims: Makin' Magic. I den sidste udvidelsespakke bliver Simmerne i stand til at udføre magi.

Se også 
 The Sims 2
 The Sims 3

Noter

Eksterne henvisninger 
 

 
Computerspil fra 2000
GameCube-spil
Linux-spil
Nintendo DS-spil
PlayStation 2-spil
Xbox-spil
Sims
Livssimulationsspil
John Nash

John Nash (født 18. januar 1752, død 13. maj 1835) var en britisk arkitekt, som mellem 1800 og 1830 satte afgørende præg på London og Storbritannien gennem sine arbejder for kong Georg 4., både i dennes periode som prinsregent fra 1811 og efter tronbestigelsen i 1820. Nash stod bl.a. for ombygningen af Buckingham Palace i 1820'erne. Da dette byggeri blev for dyrt, blev Nash afskediget i 1829, og da kongen døde året efter, var Nash' storhedsperiode slut.

Nogle af Nash' værker

Eksterne henvisninger 
 

Arkitekter fra Storbritannien
Comedievognen

Comedievognen er et af Danmarks ældste eksisterende børne- og ungdomsteatre. Det blev grundlagt i 1968 af Benny E. Andersen som et alternativ til Skolescenen hvor børn og unge kom i teatret stort set på voksenforestillingernes præmisser.

Comedievognen blev et af de første alternative teatertilbud til skoler, børnehaver og biblioteker – med tilbud om at vise vedkommende teater for børn og unge ude i de institutioner børnene færdes i. Siden blomstrede flere danske børne- og ungdomsteatre frem og der opstod gennem 70'erne og 80'erne et enestående fagligt samarbejde teatrene imellem i forsøg på at dygtiggøre skuespillere, instruktører, dramatikere m.fl. til den krævende disciplin det er at spille teater for børn- og unge. Et samarbejde der i høj grad har højnet kvaliteten af dansk børneteater. Fra 90'erne frem til i dag regnes dansk børne- og ungdomsteatre i internationale sammenhænge for 'verdens bedste børne- og ungdomsteater'.

I dag er Comedievognen befolket med både unge og gamle skuespillere og producerer forestillinger der ofte indeholder humor, komik, musik, poesi, et indblik i børn- og unges situationer og forståelse for tidens 'sprog'. Teatret har i dag ingen egen scene men holder til på Refshalevej på Amager, hvorfra det turnérer på 45. år over hele landet og i udlandet med sine forestillinger.

Teatre i København
Et Smukt Sind

Et Smukt Sind (originaltitel A Beautiful Mind) er en film fra 2001 inspireret af den amerikanske matematiker John Forbes Nash, der led af paranoid skizofreni. Filmen har fået meget kritik for at have for mange frie og direkte forkerte elementer med, men på trods af det har den vundet en del priser. Hovedrollerne spilles af Russell Crowe, sammen med Jennifer Connelly, Ed Harris og Paul Bettany.

Historien begynder med de tidlige år i Nash' liv ved Princeton University, da han udvikler sin «originale idé» som vil revolutionere verden inden for matematik. Senere udvikler Nash skizofreni og oplever paranoide og desillusionelle episoder.

Filmen havde premiere i USA den 21. december 2001. Den blev godt modtaget af kritikere, og den vandt fire Oscar: Oscar for bedste film, Oscar for bedste regi, Oscar for bedste filmatisering og Oscar for bedste kvindelige birolle. Den blev også nomineret til Oscar for bedste mandlige hovedrolle, Oscar for bedste filmklip, Oscar for bedste sminke og Oscar for bedste originalmusik. Filmen er kritiseret for unøjagtig skildring af enkelte sider ved Nash' liv.

Eksterne henvisninger 
 

Amerikanske film fra 2001
Dramafilm fra USA
Engelsksprogede film
Film instrueret af Ron Howard
Oscar for bedste film
Golden Globe for bedste film - drama
Film baseret på virkelige begivenheder
Film om matematik
Farvandsvæsenet

Farvandsvæsenet var indtil 3. oktober 2011 en myndighed under Forsvarsministeriet.

Farvandsvæsenet leverede de informationer, der skal bruges i forbindelse med sejlads f.eks. navigationsadvarsler og prognoser for tidevand og havstrøm. Farvandsvæsenet etablerede grundlaget for søkort gennem måling af havdybder og drev navigationssystemer. De etablerede og vedligeholdte afmærkning såsom fyrene og den flydende afmærkning. 

Farvandsvæsenet var endvidere myndigheden, der gav tilladelser eller afslag på ønsker om nye afmærkninger i de danske farvande. Søfarende der havde brug for hjælp til at sejle sikkert gennem de danske farvande, kunne hjælpes af stedkendte lodser i DanPilot. Ved uheld til søs, kunne der afsendes hjælp fra Kystredningstjenesten, der også hørte under Farvandsvæsenet.

Historie 
Farvandsvæsenet blev oprettet 1. april 1973 og var en sammenlægning af Fyrvæsenet, Lodsvæsnet, Redningsvæsenet og Søkortarkivet.

Nedlæggelse 
Ved regeringsdannelsen 3. oktober 2011 blev Farvandsvæsenet  nedlagt og væsenets forskellige opgaver blev overført til en række ministerier og myndigheder:

 Søfartsstyrelsen:
 Lodsvæsen og farvandsafmærkning
 Sejladsinformation i form af sejladsanalyser, advarsler, GIS og faglige publikationer
 Udviklingsprojekter såsom Østersøstrategi, EfficienSea og elektronisk navigation
 AIS og radionavigation
 Klima- Energi- og Bygningsministeriet: 
 Oceanografi
 Geodatastyrelsen:
 Hydrografi og søkort
 Forsvaret:
 Kystredningstjenesten
 VTS Øresund
 Kystudkigstjenesten
 Forsvarets Center for Operativ Oceanografi (FCOO)

Ekstern henvisning 

Farvandsvæsenet - Fra denne side er det muligt at klikke sig videre til den nye relvante myndighed afhængigt af sagsområde . 4.1.2012

Søfart
Danske styrelser
Etableret i 1973
Ophørt i 2011
Gibson Explorer

Gibson Explorer er navnet på en el-guitar udviklet og fremstillet af den amerikanske guitarproducent Gibson. Guitaren blev oprindeligt udgivet af Gibson midt i 1950'erne i deres moderne serie af guitarer (sammen med Flying V og Firebird guitarene) for at give Gibson et knapt så gammeldags image. De solgte imidlertid dårligt, og var ikke i produktion gennem 1960'erne. Modellen blev dog relanceret i 1970'erne med noget større succes.

Bl.a. James Hetfield fra Metallica spiller på explorer-guitarer.

Eksterne henvisninger 

Explorer
John Rawls

John Rawls (født 21. februar 1921, død 24. november 2002) var en amerikansk politisk filosof og professor ved Harvard Universitet. Han er en af de mest indflydelsesrige politiske filosoffer i anden halvdel af det 20. århundrede; og med sin teori om Retfærdighed som fairness gav han et bud på en nyfortolkning af den traditionelle filosofiske kontraktteori. Hovedværket En teori om retfærdighed anses  derfor som et alternativ til datidens herskende politiske doktrin, utilitarismen, og bragte debat i den politiske filosofi.

Med John Rawls’ skelsættende værk måtte det filosofiske miljø reevaluere sin holdning til den politiske teori. Robert Nozick, kollega og kritiker af Rawls, udtrykte forholdet således: ”Political philosophers must now either work within Rawls’ theory or explain why not”

Også uden for de filosofiske kredse har værket gjort stort indtryk. I Skandinavien har teorien om retfærdighed fungeret som et forsvar for fordelingspolitikken i den såkaldte “universelle velfærdsmodel”. Rawls’ folkelige udbredelse bekræftes ved at man i Norge diskuterer olieformuens anvendelser med rawlsianske argumentationsmetoder.

Litteratur på dansk 

 Jacobsen, Mogens Chrom mfl (red) (2009): John Rawls' politiske filosofi. AUF
 Rawls, John (2005): En teori om retfærdighed. Det lille Forlag
 Rawls, John (2018): To opfattelser af regler. Mindspace. Indledning ved Søren Flinch Midtgaard

Noter 

Filosoffer fra USA
Politiske filosoffer
Ansatte ved Massachusetts Institute of Technology
Amerikanere i 1900-tallet
Amerikanere i 2000-tallet
Województwo świętokrzyskie

Województwo świętokrzyskie () er en administrativ del af det sydøstlige Polen, et af de 16 voivodskaber, der blev skabt, efter den administrative reform i 1999. Voivodskabets hovedstad er Kielce. Voivodskabet Święty Krzyżs har et areal på 11.672 km2 og 1.230.044 indbyggere(30.6.2020), befolkningstætheden er på 105,03 personer pr km2.

Święty Krzyż voivodskab grænser op til voivodskabet Masovien mod nord, voivodskabet Lublin mod øst, voivodskabet Nedrekarpater mod sydøst, voivodskabet Lillepolen mod syd, voivodskabet Schlesien mod sydvest, og voivodskabet Łódźsk mod nordvest.

Kilder

Eksterne henvisninger 

 Voivodskabet officielle hjemmeside 

Swietokrzyskie, Wojewodztwo
Kielce

Kielce (udtale [ˈkjεlʦε]) er en by i den sydlige del af Polen med 204.891(juni 2009) indbyggere, hovedstad i voivodskabet świętokrzyskie (). Kielce har et areal på 109,65 km2.

Historie 

Byens historie går tilbage til middelalderen. Fra starten var det en del af Polen. Før 1259 modtog Kielce byrettigheder. I Kielce var Krakóws biskopers opholdssted. Under de polsk-svenske krige blev byen to gange besat af svenskerne: i 1655 og 1709. Byen blev beslaglagt af Østrig i Polens 3. deling i 1795. Fra 1809 til 1815 igen under polsk styre som en del af Hertugdømmet Warszawa, derefter annekteret af Rusland, oprindeligt med polsk autonomi. Indbyggerne i Kielce deltog i polske oprør mod Rusland i 1830 (Novemberopstanden) og 1863 (Januaropstanden). Efter at Polen genvandt uafhængighed i 1918, vendte Kielce tilbage til Polen. Under 2. verdenskrig blev Kielce besat af Nazi-Tyskland.

Sport 
De mest populære sportsklubber i byen er Korona Kielce (fodbold) og Vive Kielce (håndbold).

Galleri

Eksterne henvisninger 

Byer i Polen